Line Barfod (EL), 2008-06-12:
Det blev jo tydeligt under debatten før om ændringsforslaget, at ministeren er fuldstændig ligeglad med, hvad konsekvenserne er af det her forslag.
Nu er ligestillingsministeren jo desværre gået, ellers kunne det have været interessant at høre, om ligestillingsministeren også mener, at det er fuldstændig ligegyldigt, hvad ligestillingskonsekvenserne er af et forslag.
Men det kan jeg forstå ingen betydning har for regeringen.
Ministeren er også fuldstændig ligeglad med, hvilke konksekvenser det her har for udkantsområder i Danmark, altså for Læsø, Samsø, Bornholm osv.
Det er fuldstændig ligegyldigt.
Ministeren er også fuldstændig ligeglad med, hvad det her kommer til at betyde for forskellige erhverv.
Én ting er, at ministeren kan være ligeglad med, om vi har kvalificerede kirkesangere, om vi har nogle dygtige kunstnere til at undervise på vores musikskoler, om vi har dygtige kunstnere til at optræde osv. - det kan jeg forstå at ministeren er fuldstændig ligeglad med - men ministeren er også fuldstændig ligeglad med, om vi har en fiskeindustri, og om det er muligt at have kvalificerede tjenere til at tage sig af kongresser osv., så vi fortsat kan have dem i Danmark.
Ministeren er ligeglad med, om vi har havne i Danmark - jeg går ud fra, at alting så fremover skal transporteres med fly - og ministeren er ligeglad med, om man fremover på Scandlines og andre færger har det nødvendige antal mennesker til at sikre, at de kan komme ind der som reservetjenere og dermed også sikre, at der er nok personale om bord til, at man kan have en sikker overfart osv.
Alt det er ministeren fuldstændig ligeglad med, har jeg forstået.
Ministeren er sådan set også fuldstændig ligeglad med, om de mennesker, som bliver fuldtidsarbejdsløse, fordi de ikke har råd til at klare sig uden supplerende dagpenge, faktisk har en reel mulighed for at blive omskolet til de SOSU-job, som ministeren har sagt at de skal tage i Vejle.
Jeg kunne også forstå, at ministeren reelt også er fuldstændig ligeglad med, om vi kommer til at få flere fuldtidsjob i kommuner og regioner, for ministeren vil ikke sikre, at der kommer penge til at lave fuldtidsjob, og derfor vil vi nok se, at den udvikling, der sker i øjeblikket, fortsætter, altså at man skærer ned bl.a. på rengøring og andre steder og derfor laver flere deltidsjob, eller at man nedsætter antallet af stillinger, så vi får flere ledige i stedet for at få flere fuldtidsansatte.
Ministeren er åbenbart også ligeglad med, at vi har et arbejdsmarked, hvor der er 15.000 mennesker, der bliver udstødt hvert år, fordi de skal løbe alt, alt for stærkt, og ministeren vil overhovedet ikke lytte til initiativer, der kunne sikre, at vi kunne sætte tempoet ned, sådan at folk havde mulighed for at blive et helt arbejdsliv på arbejdsmarkedet, og vi dermed kunne sikre, at der var meget færre, der blev udstødt fra arbejdsmarkedet.
Det, jeg så godt ville høre, om ministeren måske kunne have en lille interesse i at diskutere - men jeg er meget usikker, men nu prøver jeg er: Hvis nu nogle af de her erhverv alligevel prøver at overleve, hvis nu fiskeindustrien, turisterhvervet, kulturlivet, byggebranchen osv. gerne vil fortsætte i Danmark og ikke har tænkt sig at lukke helt ned, men ikke har mulighed for at skaffe dansk arbejdskraft, som kan overleve, hvis ikke de har mulighed for at få supplerende dagpenge ved siden af,
er ministeren så ligeglad, hvis konsekvensen bliver, at der bliver importeret udenlandsk arbejdskraft i endnu større omfang end i dag, og de bliver groft udnyttet, som vi ser det mange steder inden for byggebranchen i dag, så vi får langt ringere løn- og arbejdsvilkår, og vi får mennesker, der virkelig lever her under meget dårlige vilkår?
Er ministeren også fuldstændig ligeglad med, både hvad det betyder for de mennesker, og hvad det kommer til at betyde for udviklingen i Danmark, hvis vi får så store forskelle, hvis vi får nogle, der virkelig bliver behandlet dårligt?
Man kan se i andre lande, hvad det kommer til at betyde af sociale spændinger og andet, og det undrer mig, hvis ministeren også er fuldstændig ligeglad med den konsekvens af de ting, som ministeren gennemfører.